**D ô v o d o v á s p r á v a**

**A)Všeobecná časť**

Na rokovanie Národnej rady Slovenskej republiky predkladáme návrh poslancov Národnej rady Slovenskej republiky Kataríny Cséfalvayovej, Martina Fedora a Mareka Maďariča na vydanie zákona, ktorým sa mení a dopĺňa zákon č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení neskorších predpisov.

Cieľom návrhu zákona je rozšíriť a upresniť doterajšie znenie, ktoré hovorí o doložke vybraných vplyvov a analýze vplyvov pri predkladaných návrhov právnych predpisov do pripomienkového konania nielen o životné prostredie, ale aj o klimatickú zmenu. Klimatická zmena je termín používaný na označenie zmien v zemskej klíme, ktoré môžu mať globálne alebo regionálne prejavy.

Dnes je klimatická zmena už nespochybniteľným, vedecky dokázaným javom a je jedným z najväčších globálnych problémov našej planéty. Na jej prehlbovanie má obrovský vplyv aj ľudská činnosť, preto považujeme ako predkladatelia za dôležité, aby pri všetkých právnych predpisoch predkladaných do pripomienkového konania boli uvedené aj skutočnosti, aké vplyvy bude mať uvedená právna norma na klimatickú zmenu.

Otázky životného prostredia a klimatických zmien budú mať čoraz zásadnejší vplyv na život spoločnosti a aj na takmer všetky oblasti života. Ide o agendu širokospektrálnu a nadrezortnú. To ako sa budeme vedieť postaviť výzvam v oblasti životného prostredia bude mať bezprostredný vplyv na našu bezpečnosť (hroziace konflikty o prírodné zdroje, možné migračné vlny), zdravie našej populácie (zvýšené hladiny prachu a nečistôt v našich mestách, nebezpečné látky vo vode a potravinách), ekonomika a poľnohospodárstvo (čoraz častejšie povodne, prívalové dažde ničiace úrodu, nedostatok potravín, materiálne škody), alebo aj celkový spôsob nášho života.

**Z týchto dôvodov navrhujeme obligatórne zaviesť v zákone o tvorbe zákonov a Zbierke zákonov Slovenskej republiky vplyvy navrhovaných právnych predpisov na životné prostredie a klimatickú zmenu. Ide najmä o skutočnosti, ktoré by mohli nepriaznivo vplývať na životné prostredie a globálnu zmenu klímy, ako sú emisie, ťažba dreva a fosílnych palív a nakladanie s nimi, tvorba nebezpečných odpadov a ďalšie negatívne javy vplývajúce klimatické podmienky a udržateľnosť života v jeho terajších podmienkach.**

**B) Osobitná časť**

**K čl. I**

K bodu 1

K § 7 ods. 3 - Navrhuje sa doplnenie § 7 odseku 3, písmená e) povinnou doložkou vybraných vplyvov týkajúcou sa okrem životného prostredia aj klimatickej zmeny.

K bodu 2

K § 7 ods. 5 - Navrhuje sa doplnenie § 7 zákona novým odsekom 5, ktorým sa zavádzajú povinné minimálne povinné obsahové náležitosti analýzy vplyvov na životné prostredie a klimatickú zmenu za účelom náležitého analytického posudzovania konkrétnych priamych a nepriamych vplyvov návrhov právnych predpisov. Obsahom analýzy vplyvov na životné prostredie a klimatickú zmenu musia byť najmä skutočnosti, ktoré by mohli nepriaznivo vplývať na životné prostredie a globálnu zmenu klímy. Ide najmä o emisie, ťažbu dreva a fosílnych palív a nakladanie s nimi, tvorbu nebezpečných odpadov a ďalšie negatívne skutočnosti vplývajúce klimatické podmienky a udržateľnosť života v jeho terajších podmienkach

K bodu 3

K § 28b - Navrhuje sa nový §28b, ktorý by obsahoval prechodné ustanovenie zákona, zohľadňujúce skutočnosť, že návrhy zákonov predložené do Národnej rady Slovenskej republiky pred účinnosťou tohto právneho predpisu nemuseli v dôvodovej správe obsahovať posúdenie vplyvov na klimatickú zmenu. Vzhľadom nato náležitosti návrhov zákonov predložených do Národnej rady Slovenskej republiky pred účinnosťou tohto právneho predpisu budú posúdené podľa doterajších právnych predpisov.

**K čl. II.**

Vzhľadom na dĺžku legislatívneho procesu sa navrhuje, aby tento zákon nadobudol účinnosť 1. januára 2020.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** poslanci Národnej rady Slovenskej republiky Katarína Cséfalvayová, Martin Fedor a Marek Maďarič

**2. Názov návrhu zákona:** o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení neskorších predpisov.

**3. Predmet návrhu zákona:**

1. nie je upravený v primárnom práve Európskej únie,
2. nie je upravený v sekundárnom práve Európskej únie,
3. nie je obsiahnutý v judikatúre Súdneho dvora Európskej únie.

**Vzhľadom na to, že predmet návrhu zákona nie je upravený v práve Európskej únie, je bezpredmetné vyjadrovať sa k bodom 4. a 5.**

**Doložka**

**vybraných vplyvov**

**A.1. Názov materiálu:** návrh zákonao tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení neskorších predpisov.

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  | X |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | X |  |
| 3. Vplyvy na manželstvo, rodičovstvo a rodinu |  | X |  |
| 4. Sociálne vplyvy |  | X |  |
| – vplyvy na hospodárenie obyvateľstva, |  | X |  |
| – sociálnu exklúziu, |  | X |  |
| – rovnosť príležitostí a rodovú rovnosť a vplyvy na zamestnanosť |  | X |  |
| 5. Vplyvy na životné prostredie | X |  |  |
| 6. Vplyvy na informatizáciu spoločnosti |  | X |  |

**A.3. Poznámky**

*bezpredmetné*

**A.4. Alternatívne riešenia**

*bezpredmetné*

**A.5. Stanovisko gestorov**